ม.หอการค้าเผยดัชนีเชื่อมั่นผู้บริโภคเดือน ก.ค.อยู่ที่ 73.9 ต่ำสุดในรอบ 7 เดือน
ม.หอการค้าเผยดัชนีเชื่อมั่นผู้บริโภคเดือน ก.ค.อยู่ที่ 73.9 ต่ำสุดในรอบ 7 เดือน
8 ส.ค. 2560

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ในเดือน ก.ค.60 ดัชนีความเชื่อมั่นผู้บริโภคอยู่ที่ 73.9 ลดลงจาก 74.9 ในเดือน มิ.ย.60 ขณะที่ดัชนีความเชื่อมั่นต่อเศรษฐกิจโดยรวมอยู่ที่ 62.2 ลดลงจาก 63.3 ในเดือน มิ.ย.60 ส่วนดัชนีความเชื่อมั่นเกี่ยวกับโอกาสการหางานทำอยู่ที่ 69.1 ลดลงจาก 70.0 และดัชนีความเชื่อมั่นเกี่ยวกับรายได้ในอนาคตอยู่ที่ 90.4 ลดลงจาก 91.5
ทั้งนี้ ดัชนีความเชื่อมั่นผู้บริโภคปรับตัวลดลงต่อเนื่องเป็นเดือนที่ 3 และอยู่ในระดับต่ำสุดในรอบ 7 เดือน โดยผู้บริโภคยังมีความกังวลเกี่ยวกับสถานการณ์การฟื้นตัวของเศรษฐกิจไทยและเศรษฐกิจโลกที่ยังมีความผันผวนสูง, ราคาพืชผลทางการเกษตร โดยเฉพาะราคาข้าว ยางพารา มันสำปะหลัง ข้าวโพดเลี้ยงสัตว์ และปาล์มน้ำมัน ยังทรงตัวในระดับต่ำ จากสถานการณ์น้ำท่วมในหลายพื้นที่ของประเทศ, ราคาน้ำมันขายปลีกในประเทศปรับตัวเพิ่มขึ้น, ผู้บริโภควิตกกังวลเกี่ยวกับปัญหาค่ครองชีพและราคาสินค้าที่ยังทรงตัวอยู่ในระดับสูง
ขณะที่ปัจจัยบวก ได้แก่ คณะกรรมการนโยบายการเงิน (กนง.) มีมติคงอัตราดอกเบี้ยนโยบายที่ 1.50% และปรับคาดการณ์การขยายตัวทางเศรษฐกิจ (GDP) ไทยในปี 60 เพิ่มขึ้นเล็กน้อยเป็น 3.5% จากเดิมที่คาด 3.4%, สำนักงานเศรษฐกิจการคลัง (สศค.) คงประมาณการ GDP ไทยปี 60 ที่ 3.6%, การส่งออกของไทยในเดือนมิ.ย. เพิ่มขึ้น 11.73%